KIRJALLINEN KYSYMYS E-1645/01 esittäjä(t): José Ribeiro e Castro (UEN) komissiolle. Epäonnistuneet EU:n ja Marokon väliset kalastussopimusneuvottelut ja kalastuslaivaston uudelleen järjestelyn erityistuki.



Virallinen lehti nro 364 E , 20/12/2001 s. 0166 - 0167



KIRJALLINEN KYSYMYS E-1645/01 esittäjä(t): José Ribeiro e Castro (UEN) komissiolle (12. kesäkuuta 2001) Aihe: Epäonnistuneet EU:n ja Marokon väliset kalastussopimusneuvottelut ja kalastuslaivaston uudelleen järjestelyn erityistuki EU:n ja Marokon kuningaskunnan välisten kalastussopimusneuvotteluiden äskettäisen kariutumisen seurauksena pitää järjestellä uudelleen osaa Portugalin ja Espanjan (sopimuksesta suoraan riippuvaisten jäsenvaltioiden) kalastuslaivastosta. Kalastustoiminta pyritään aloittamaan uudelleen muilla, kaukaisemmilla kalastusalueilla ottamalla pikaisesti käyttöön taloudelliset erityistukitoimet. Espanjan lehdistöstä peräisin olevien tietojen mukaan maan hallitus on ilmoittanut EU:lle tarvitsevansa mahdollisesti yli 300 miljoonaa euroa Marokon rannikolla kalastaneen laivastonsa uudelleen järjestelemiseksi. Lehdistön mukaan talousarviosta vastuussa oleva komission jäsen Michaele Schreyer on vastannut määrän olevan liian suuri, koska Espanja on jo saanut 240 miljoonaa euroa. - Vahvistaako komissio tällaiset tiedot? - Voiko komissio ilmoittaa, paljonko Portugalin valtio on anonut ja paljonko sille on myönnetty varoja EU:n ja Marokon välisten neuvotteluiden kariutumisesta suoraan ja vakavasti kärsimään joutuneiden portugalilaisten kalastajien ja laivanvarustajien tukemiseksi? Franz Fischlerin komission puolesta antama vastaus (17. heinäkuuta 2001) Yhteisön toimet Marokon kanssa tehdyn kalastussopimuksen uusimatta jättämisen seurausten hoitamiseksi käsittävät useita asioita: - Korvausten maksaminen toimintansa tilapäisesti lopettamaan joutuneille kalastajille ja kalastuslaivastoille asetuksen (EY) N:o 2792/1999(1) 16 artiklan 1 kohdan b alakohdan mukaisesti. Korvauksia on maksettu 1. tammikuuta 2000 lähtien, ja niiden maksamista jatketaan vuonna 2001. - Asianomaisten kalastuslaivastojen uudelleenjärjestely, joka on toteutettava osittain nykyisten kalastusalan rakenneohjelmien puitteissa ilman yleismäärärahojen lisäämistä ja osittain erityistoimen avulla Nizzan Eurooppa-neuvoston joulukuussa 2000 esittämän kehotuksen(2) mukaisesti. - Kalastajien toiminnan uudelleensuuntaaminen samojen periaatteiden mukaisesti kuin kalastuslaivastojen uudelleenjärjestely. - Sopimuksen vaikutuspiiriin kuuluneiden rannikkoalueiden sosioekonominen monipuolistaminen, joka on toteutettava asianomaisten alueiden yhtenäistettyjen aluekehityksen toimintaohjelmien puitteissa tarkoitukseen varattujen rakennerahastojen (Euroopan aluekehitysrahaston (EAKR), Euroopan sosiaalirahaston (ESR) ja mahdollisesti myös Euroopan maatalouden ohjaus- ja tukirahaston (EMOTR) tukiosaston) varojen turvin. On huomattava, että asianomaisten jäsenvaltioiden on osallistuttava kaikkien edellä mainittujen toimenpiteiden rahoittamiseen rakennerahastoja koskevien yleisten sääntöjen mukaisesti. Yhteisön rahoitusosuutta koskevat seuraavat seikat: - Asianomaisten jäsenvaltioiden on käytettävä rakennerahastojen varoja nykyisten ohjelmien puitteissa, mutta summien suuruutta ei ole mahdollista arvioida etukäteen. - Komissio tutkii parhaillaan mahdollisuuksia myöntää ylimääräisiä varoja edellä mainitun erityistoimen puitteissa noudattaen kuitenkin rahoitusnäkymiä Eurooppa-neuvoston kehotuksen mukaisesti. Parlamentin jäsenen kysymyksessään mainitsemat summat ovat vain ennakkoarvioita muiden joukossa. Talousarviosta vastaava viranomainen määrittää aikanaan erityistointa varten myönnettävät varat, ja yhteisön lainsäätäjä puolestaan määrittää EY:n perustamissopimuksen 36 ja 37 artiklassa (entiset 42 ja 43 artikla) säädetyn menettelyn mukaisesti, kuinka varat jaetaan Espanjan ja Portugalin kesken. (1) Neuvoston asetus (EY) N:o 2792/1999, annettu 17 päivänä joulukuuta 1999, kalatalousalan rakenteellisia toimia koskevista yksityiskohtaisista säännöistä ja edellytyksistä (EYVL L 337, 30.12.1999). (2) Puheenjohtajiston päätelmät, kohta 59.